જવાબ : એક તબક્કે તમે પણ તો આ છોકરીને ભૂલવા માટે થઈને જ તો મમ્મીએ બતાવેલી છોકરી સાથે લગ્ન કરવા માગતા હતા. તો શું એનો મતલબ એ થયો કે તમે પણ મજબૂરી અનુભવતા હતા? ના, જેમ તમને પ્રેમમાં પહેલી વાર સફળતા નહોતી મળી એમ તેને પણ પ્રેમમાં સફળતા નથી મળી. તમારી જેમ તેણે પણ સ્વીકારી લીધું છે અને એ રસ્તેથી આગળ વધી જવાનો નિર્ણય લીધો છે. તે ધારે તો અરેન્જ્ડ મૅરેજમાં પણ બીજા ઉમેદવારની પસંદગી કરી જ શકે છે. તેણે તમારી સામે પોતાના જૂના સંબંધની વાત રજૂ કરી દીધી છે એ બતાવે છે કે તે આ બાબતે કશું છુપાવવા નથી માગતી. તમને સવાલ છે કે શું તે તમને પ્રેમ કરી શકશે? આની ગૅરન્ટી તો લવમૅરેજ કરનારાં કપલોમાં પણ નથી હોતી. બાકી એટલું જરૂર કહી શકું કે અરેન્જ્ડ મૅરેજ થતાં હોય છે ત્યારે કેટલાંય પાત્રો પોતાના અસફળ પ્રેમની યાદો હૈયામાં ધરબી જ દેતાં હોય છેને? તે લોકો પણ સફળ અને હૂંફાળું લગ્નજીવન જીવે જ છે. પ્રેમમાં સફળતા ન મળે ત્યારે કેવી પીડા થાય એ તમે અનુભવી ચૂક્યા છો ને એટલે જ તમે આ છોકરીને પણ સમજી શકશો. તમારે તો ખુશ થવાનું હોય કે એક વાર આશા ગુમાવી દીધા પછીયે તમે જેને પ્રેમ કરતા હતા તેની સાથે જિંદગી જીવવાની તક મળી રહી છે. તો પછી એ શા માટે ગુમાવવી?